Danmark har en kedelig topplacering i den europæiske indbrudsstatistik.

I 2012 var der 800 indbrud pr. 100.000 indbyggere i Danmark, og det er nok til at give os en andenplads i Europa, kun overgået af Grækenland.

Det er langt højere end vores nabolande, og derfor vil Socialdemokraterne nu have startet et forsøg med minimumskrav til indbrudssikringen af vinduer og døre i nybyggeri.

- Tiden må være kommet til, at vi begynder at se på, hvordan danskerne sikrer deres hjem bedre. Derfor forslår vi, at man stiller krav til nybyggeri, siger retsordfører for Socialdemokraterne, Trine Bramsen.

Bliver ikke dyrere

Lignende forslag har før været på tale i Danmark, men er blevet skudt ned, fordi man har frygtet, at det ville hæve prisen på at bygge hus for meget. Men en ny undersøgelse fra Holland, der har haft lovkrav på området siden 1999, viser, at det ikke har været tilfældet.

- Det er de erfaringer, vi nu vil tage til Danmark og afprøve, siger Trine Bramsen.

- Brug for lovkrav

Rapporten er udført af firmaet Grontmij for Det Kriminalpræventive Råd og Forsikring & Pension, der er forsikringsselskabernes og de tværgående pensionskassers brancheorganisation. Rapporten viser, at 'indførelsen af kravene indenfor byggematerialer (...) ikke kan siges at have medført signifikant højere byggeomkostninger'.

Derfor synes underdirektør for Forsikring & Pension, Hans Reymann-Carlsen, at det er en god idé at indføre lovkrav.

- Jeg synes, vi er nået dertil, hvor der er brug for lovkrav. Der har været rigtig mange gode initiativer fra politi og andre, der skulle dæmme op for indbrudsbølgen, men vi ligger stadig meget højere end vores nabolande, siger han.

Sikre vinduer skal masseproduceres

At byggeomkostningerne ikke er steget i Holland kan ifølge Hans Reymann-Carlsen forklares med, at masseproduktionen hurtigt omstiller sig til at producere de tyverisikrede vinduer.

- I dag er langt de fleste vinduer og døre ganske nemme at brække igennem, og det er dem man masseproducerer, mens de stærke vinduer er specialproduktioner. Men hvis de stærke vinduer er de eneste, der bliver solgt, så vil produktionen tilpasse sig, og så vil det ikke blive markant dyrere, siger han.